Pyykinpesijä
Kanssa päiväntyttösen
 liiton, teimme totisen
 eilen maata mennen
 nousta muita ennen.

 Teenpä tulta kotahan
 käydäkseni sotahan
 vastaan likaisuutta,
 puoltain puhtautta.

 Löydän luhdin orsilta
 tuolta pahnankorsilta
 isän riihimekon,
 kaskipaidan Pekon.

 Saanpa kovat kokea:
 niiss’ on paljon nokea,
 vaan nyt niistä ryöstän
 jäljet kelpo työstä.

 Kelpo työtä minäkin
 tässä tehdä tahtoisin,
 nuorta voimaa käyttäin,
 tehtäväni täyttäin.

 Pesen monta kiloa
 tuntein työni iloa,
 nähden muuttuvaksi,
 mustan valkeaksi.

1915.